**Медаль у маім доме**

 Вайна – страшная з’ява ў жыццi кожнага народа. Вайна жахлiвая тым, што яе сляды надоўга, назаўсёды застаюцца ў памяцi людской. Так i жывуць з болем у сырцы тыя, хто зведаў жах бамбёжак, хто бачыў, як забiваюць родных i блiзкiх.

 З кожным днём становiцца ўсё менш ветэранаў, якiя прайшлi вайну i маглi б праўдзiва i падрабязна расказаць пра яе.

 Амаль семдзесят гадоў прайшло, як скончылася Вялiкая Айчынная вайна. Але i да гэтага часу болем адгукаецца яна ў нашай сям’i.

 Маiх прадзедаў няма ўжо ў жывых. Яны не сустрэнуць свята Перамогi разам з намi. Сёння выказваю сваю iм пашану, бо кожны з iх любiў сваю Радзiму, змагаўся за кожную жменьку нашай роднай зямлi, наблiжаючы жаданую перамогу над ворагам.

 Калi пачалася вайна, майму прадзеду Васiлю Адамавiчу Гоцману было сямнаццаць год. Бацька i старэйшы брат пайшлi ваяваць. А Васiль быў курсантам ваеннага вучылiшча. Адтуль яго накiравалi на фронт. Прыйшлося зведаць увесь цяжар ваеннага лiхалецця. Баi працягвалiся па трое i больш сутак. Гiнулi сябры. У адным з баёў яго таксама паранiла. Лячыўся ў шпiталi. У дзень свайго васямнаццацiгоддзя даведаўся, што прадстаўлены да медаля “За адвагу”. Гэта была першая вайсковая ўзнагарода маладога байца. А потым былi ордэн “Айчыннай вайны I ступенi”, медаль “За перамогу над Германiяй” i юбiлейныя медалi.

 Прадзед вярнуўся ў родны дом жывым.

 Самай галоўнай марай у яго была мара аб тым, каб нiколi больш на Зямлi не было войнаў, каб нiколi не гiнулi ў баях людзi.

 У мiрны час прадзед працаваў у калгасе. Далучылiся iншыя ўзнагароды, у тым лiку за выдатную працу.

 Майго прадзеда ўжо даўно няма. А як цяпер памятаю: сяджу ў яго на каленях i перабiраю на святочным кiцелi яго медалi. Яны былi розныя: вялiкiя i малыя, жоўценькiя i шараватыя. Пералiвалiся на сонцы, бразгаталi, дакранаючыся адно да аднаго. Мне было весела забаўляцца з iмi. Зараз на гэтыя ўзнагароды я гляджу зусiм па-iншаму. Не проста так яны даюцца. Сэрца пачынае трапятаць, i ў душы квiтнее гордасць за майго прадзеда.

Разумава Вераніка, 12 год

СШ № 201